作者:韋莊
標題:漁塘十六韻
內容:洛水分餘脈，穿巖出石稜。碧經嵐氣重，清帶露華澄。瑩澈通三島，巖梧積萬層。巢由應共到，劉阮想同登。壁峻苔如畫，山昏霧似蒸。撼松衣有雪，題石硯生冰。路熟雲中客，名留域外僧。饑猿尋落橡，鬥鼠墮高藤。嶮樹臨溪亞，殘莎帶岸崩。持竿聊藉草，待月好垂罾。對景思任父，開圖想不興。晚風輕浪疊，暮雨濕煙凝。似泛靈槎出，如迎羽客升。仙源終不測，勝概自相仍。欲別誠堪戀，長歸又未能。他時操史筆，為爾著良稱。